
PARLAMENTUL ROMÂNIEI

CAMERA DEPUTAŢILOR

Comisia pentru politică                economică, reformă şi privatizare

Bucureşti, 

Nr. 21/I/372/14.05.2002





R  A  P  O  R  T

asupra proiectului de Lege privind înfiinţarea, organizarea şi funcţionarea

Agenţiei Române pentru Investiţii Străine

În conformitate cu prevederile art. 89 şi 107  din Regulamentul Camerei Deputaţilor, Comisia pentru politică economică, reformă şi privatizare a fost sesizată spre dezbatere şi avizare în fond, în procedură de urgenţă, cu proiectul de Lege privind înfiinţarea, organizarea şi  funcţionarea Agenţiei Române pentru Investiţii Străine, trimis cu adresa nr. 225/29.04.2002.

La întocmirea prezentului raport, Comisia a avut în vedere:

1. Avizul nr.423/29.03.2002 al Consiliului Legislativ; 

2. Avizul nr.225/08.05.2002 al Comisiei juridice, de disciplină şi imunităţi;

3. Avizul nr.  22/254/10.05.2002 al Comisiei pentru buget, finanţe şi bănci;
4. Avizul  nr. 23/101/09.05.2002 al Comisiei pentru industrii şi servicii.

În proiectul de Lege, se propune înfiinţarea Agenţiei Române pentru Investiţii Străine (ARIS), ca unică instituţie de informare şi promovare, inclusiv prin oferirea de informaţii - broşuri, pliante, informaţii pe suport CD-ROM, pagină Internet şi altele asemenea – pentru investiţiile străine directe din România. Agenţia Română pentru Investiţii Străine va centraliza toate activităţile legate de promovarea investiţiilor străine directe în România. În acest cadru, Departamentul  pentru Relaţia cu Investitorii Străini şi Direcţia Generală pentru Promovarea Investiţiilor din Ministerul Dezvoltării şi Prognozei îşi vor înceta activitatea odată cu înfiinţarea Agenţiei Române pentru Investiţii Străine; totodată, compartimentele de profil din cadrul Direcţiei Generale Atragerea Investiţiilor şi Ofertă Economică din Ministerul Afacerilor Externe şi din Centrul Român de Comerţ Exterior vor fi reorganizate corespunzător profilului de activitate al instituţiilor respective. 
Proiectul de Lege face parte din categoria legilor ordinare, potrivit prevederilor art. 74 alin.(2) din  Constituţie.

Potrivit prevederilor art. 60 din  Regulamentul  Camerei  Deputaţilor, membrii Comisiei au examinat  acest  proiect  de  Lege,  în   şedinţa  din 14  mai  2002. 

La dezbaterea proiectului au participat ca invitaţi, în conformitate cu prevederile art.51 şi 52 din Regulamentul Camerei Deputaţilor, reprezentanţii:

1. Ministerului Afacerilor Externe: domnul Mitu Adrian – secretar de stat;
2. Ministerul Dezvoltării şi Prognozei: domnul Ţiplică  Gheorghe  - secretar de stat şi domnul Florin Bonciu – director general;
3. Aparatul de lucru al Primului Ministru: domnul Săniuţă Marian – consilier de stat.
La lucrările Comisiei au fost prezenţi 28 deputaţi, din totalul de 31 membri ai Comisiei.

 Proiectul de lege a fost primit de la Senat fiind  adoptat de acesta, în şedinţa din 22 aprilie 2002.

În urma dezbaterii, Comisia propune admiterea cu modificări a proiectul de Lege privind înfiinţarea, organizarea şi  funcţionarea Agenţiei Române pentru Investiţii Străine, în unanimitate (28 de voturi).

I. Amendamente admise
În urma examinării acestui proiect de lege,  Comisia pentru politică economică, reformă şi privatizare  propune ca acesta să fie supus, spre dezbatere şi adoptare în plenul Camerei Deputaţilor cu următoarele amendamente:
Nr. crt.
Text iniţial
Text propus de Comisie

(autorul amendamentului)
Motivarea propunerii amendamentelor

0
1
2
3

1. 
Art.2 alin. (1) 

c) acţionează, inclusiv prin consultări cu investitorii români şi străini, cu organizaţiile profesionale, cu patronatele, cu Camera de Comerţ şi Industrie a României şi a municipiului Bucureşti şi camerele de comerţ şi industrie teritoriale, cu Agenţiile de Dezvoltare Regională pentru menţinerea permanentă a unui mediu de afaceri favorabil promovării investiţiilor directe, prin asigurarea armonizării  legislative în domeniu, simplificarea procedurilor şi eliminarea barierelor administrative;


Art.2 alin. (1) lit.c) se modifică, şi va avea următorul cuprins:

“c) acţionează, inclusiv prin consultări cu investitorii români şi străini, cu asociaţiile  profesionale, cu patronatele, cu Camera de Comerţ şi Industrie a României şi a municipiului Bucureşti şi camerele de comerţ şi industrie teritoriale, cu Agenţiile de Dezvoltare Regională pentru menţinerea permanentă a unui mediu de afaceri favorabil promovării investiţiilor directe, prin asigurarea armonizării legislative în domeniu, simplificarea procedurilor şi eliminarea barierelor administrative;”

Autor: dl. Dep. Ioan Bivolaru - PSD
Potrivit prevederilior Ordonanţei Guvernului nr.26/2000 cu privire la asociaţii şi fundaţii, termenul juridic aste de  “asociaţie”.

2.
Art.2. – (1) 

j) Ministerul Afacerilor Externe va sprijini Agenţia în identificarea şi atragerea de surse de finanţare internaţionale. Totodată va contribui la constituirea unei baze de date actualizate permanent privind surse externe de finanţare, respectiv domenii de interes pentru partenerii externi;


Art.2. aliniatul (1)  litera j) se modifică şi va avea următorul cuprins:

Art.2. – (1) 

“j) Identifică şi atrage  surse de finanţare internaţionale şi cu sprijinul Ministerului Afacerilor Externe. Totodată constituie baza de date actualizată permanent privind surse externe de finanţare, respectiv domenii de interes pentru partenerii externi;”

Autor: dl. dep. Pop Napoleon – PNL
Pentru claritatea textului.

3.
Art.2. – (3) În vederea asigurării unor condiţii corespunzătoare de asistare a investitorilor străini în teritoriu pentru identificarea celor mai atractive amplasamente pentru investiţiile străine, inclusiv prin acordarea de consultanţă şi informaţii în perioada anterioară şi ulterioară realizării investiţiei, Agenţia va colabora cu agenţiile de dezvoltare regională.
Art.2. aliniatul (3) se modifică şi va avea următorul cuprins: 

 “(3) În vederea asigurării unor condiţii corespunzătoare de asistare a investitorilor străini în teritoriu pentru identificarea celor mai atractive amplasamente pentru investiţiile străine, inclusiv prin acordarea de consultanţă şi informaţii în perioada anterioară şi ulterioară realizării investiţiei, Agenţia va colabora cu Agenţiile de Dezvoltare Regională.”

Autor: dl.dep. Pop Napoleon - PNL
Denumirea unei instituţii se scrie cu litere mari.

4.
Art.2.

(4) Ministerele vor colabora cu Agenţia în vederea realizării obiectivelor din domeniul sau de activitate.


Art.2.aliniatul (4) se completează şi va avea următorul cuprins:

“(4) Ministerele, autorităţile publice şi agenţiile guvernamentale vor colabora cu Agenţia în vederea realizării obiectivelor din domeniul  de activitate a acesteia.”

Autor: Dep.  Dr. Tudor   Mohora – PSD


Colaborarea nu poate fi restrânsă numai la ministere. Este necesar să se aibă în vedere şi celelalte autorităţi publice şi agenţii guvernamentale.



5.
Art.9.  Secretariatul General al

 Guvernului şi Ministerul Dezvoltării şi 

Prognozei vor prezenta spre aprobare 

Guvernului noile atribuţii   şi structuri 

organizatorice, în conformitate cu 

prevederile prezentei legi, în termen de 

30 zile de la data intrării în vigoare a 

acesteia.
Art.9. se completează şi va avea următorul cuprins:

“Secretariatul General al Guvernului şi Ministerul Dezvoltării şi Prognozei vor prezenta spre aprobare Guvernului noile lor atribuţii şi structuri organizatorice, în conformitate cu prevederile prezentei legi, în termen de 30 zile de la data intrării în vigoare a acesteia.”

Autor: Dep.  Dr. Tudor   Mohora - PSD
Pentru precizarea că se referă la cele două instituţii ale administraţiei publice centrale şi nu, eventual, ale altora.



II. Amendamente respinse

Comisia a dezbătut şi alte amendamente pe care le-a respins, după cum urmează: 

Nr.

crt.
Text iniţial
Amendamente propuse şi respinse de Comisie
Autorul
Motivare

1.
Art.1. alin.(1) Agenţia Română pentru Investiţii Străine, denumită în continuare Agenţie, se înfiinţează ca organ de specialitate al administraţiei publice centrale, cu personalitate juridică, în subordinea Guvernului, prin reorganizarea Departamentului pentru Relaţia cu Investitorii Străini, din cadrul aparatului de lucru al Guvernului, şi a Direcţiei Generale pentru Promovarea Investiţiilor, din cadrul Ministerului Dezvoltării şi Prognozei, care îşi încetează activitatea.
Art.1. aliniatul (1) se modifică şi va avea următorul cuprins:

“ (1) Agenţia Română pentru Investiţii Străine, denumită în continuare Agenţie, se înfiinţează ca organ de specialitate al administraţiei publice centrale, cu personalitate juridică, în subordinea Guvernului, prin preluarea sarcinilor Departamentului pentru Relaţia cu Investitorii Străini, din cadrul aparatului de lucru al Guvernului, şi a Direcţiei Generale pentru Promovarea Investiţiilor, din cadrul Ministerului Dezvoltării şi Prognozei, care îşi încetează activitatea.”

Autor: dl. dep. Pop Napoleon - PNL
a) Argumente pentru susţinerea amendamentului:
Pentru mai multă claritate şi acordare cu prevederile art.6 (3) şi 7 din prezentul proiect de lege, “preluarea sarcinilor” este mai adecvat decât “reorganizarea”.

b) Argumente pentru respingerea amendamentului:

Se consideră că termenul de “reorganizare”  este mai corect întrucât nu se preiau toate sarcinile de către noua instituţie.

2.
Art.2. - (1)

a) coordonează elaborarea strategiilor de promovare a investiţiilor străine directe în România şi a programelor de acţiune pentru atragerea capitalului străin în economie, colaborând cu ministerele şi autorităţile administraţiei publice locale, în conformitate cu priorităţile şi cu programul de dezvoltare economică a ţării.
Art.2.aliniatul (1), litera a) se completează şi va avea următorul cuprins:

“a) coordonează şi răspunde pentru elaborarea strategiilor de promovare a investiţiilor străine directe în România şi a programelor de acţiune pentru atragerea capitalului străin în economie, precum şi pentru realizarea obiectivelor prevăzute în cadrul acestora, colaborând cu ministerele şi autorităţile administraţiei publice centrale şi locale, în conformitate cu priorităţile şi cu programul de dezvoltare economică a ţării.”

Autor: Dep.  Dr. Tudor   Mohora - PSD


a)Argumente pentru susţinerea amendamentului:

O astfel de agenţie guvernamentală trebuie sa aibă şi răspunderea pentru realizarea obiectivelor prevăzute în programele de acţiune pentru atragerea capitalului străin în economie, pe lângă atribuţia de coordonare.

c) Argumente pentru respingerea amendamentului:

Agenţia Română pentru Investiţii Străine nu poate răspunde pentru elaborarea strategiilor de promovare a investiţiilor străine directe în România deoarece aceste sarcini revin şi altor ministere şi entităţi.



3.
Art.2. - (1)

h) informează periodic Guvernul cu privire la volumul, originea, structura domeniului de activitate şi la tendinţa investiţiilor străine directe. În acest scop, lunar, Oficiul Naţional al Registrului Comerţului, Autoritatea pentru Privatizare şi Administrarea Participaţiilor Statului, Banca Naţională a României, Direcţia Generala a Vămilor, Comisia Naţională a Valorilor Mobiliare şi celelalte instituţii publice sau private care înregistrează, conform legii, informaţii privind investiţiile directe străine în România, vor comunica Agenţiei Române pentru Investiţii Străine datele pe care le deţin referitoare la elementele prevăzute mai sus;
Art.2.aliniatul (1) litera h, se modifică, se completează şi va avea următorul cuprins :

“h) informează trimestrial şi la cerere Guvernul cu privire la realizarea obiectivelor prevăzute în programele  de acţiune pentru atragerea capitalului străin în economie, precum şi la volumul, originea, structura domeniului de activitate şi la tendinţa investiţiilor străine directe. În scopul îndeplinirii atribuţiilor Agenţiei, Oficiul Naţional al Registrului Comerţului, Autoritatea pentru Privatizare şi Administrarea Participaţiilor Statului, Banca Naţională a României, Direcţia Generala a Vămilor, Comisia Naţională a Valorilor Mobiliare, celelalte instituţii publice centrale şi locale şi cele private, precum şi societăţile comerciale la care statul este acţionar sau asociat, care înregistrează, conform legii, informaţii privind investiţiile directe străine în România, vor comunica lunar Agenţiei datele pe care le deţin referitoare la domeniul de activitate al acesteia;”

Autor: Dep.  Dr. Tudor   Mohora – PSD

             Dl. dep. Ion Mocioi – PRM


a)Argumente pentru susţinerea amendamentului:

Domeniul de activitate fiind deosebit de important pentru dezvoltarea economiei naţionale, în perioada relansării sale, informările trebuie să fie mai operative, respectiv să fie prezentate cel puţin trimestrial, însoţite de propuneri de măsuri pentru realizarea obiectivelor prevăzute în programele de acţiune pentru atragerea capitalului străin în economie.

Totodată, pentru evitarea unor repetări, prevederile alin. (5) au fost adăugate acestui text.

b) Argumente pentru respingerea amendamentului:

Nu este necesară precizarea unor termene de transmitere a informărilor către Guvern întrucât Agenţia este instituţie subordonată Guvernului iar aceasta îi paote solicita aceste informări ori de câte ori este nevoie.

4.
Text nou
La articolul 2. aliniatul  (1) după litera k, se introduce o literă nouă l) cu următorul cuprins:

l) Sprijină  activitatea organizaţiilor neguvernamentale pe linia atragerii de investitori străini – organizare de conferinţe, întâlniri de oameni de afaceri.

Autor: dl. dep. Ferenc Pécsi - UDMR
a)Argumente pentru susţinerea amendamentului:

Organizaţiile neguvernamentale organizează un număr mare de conferinţe, întâlniri de oameni de afaceri cu scopul atragerii de investitori străini. Aceste manifestaţii ar urma să fie sprijinite prin materiale promoţionale, prezentarea de expuneri, etc.

b) Argumente pentru respingerea amendamentului:

Această sarcină nu trebuie inclusă, ca obligaţie, în proiectul de lege.

5.
Art.2.

(5) În scopul îndeplinirii atribuţiilor sale, Agenţia are dreptul să solicite informaţii de la celelalte organe ale administraţiei publice centrale, de la autorităţile administraţiei publice locale, de la alte instituţii şi autorităţi publice, precum şi de la societăţile comerciale la care statul este acţionar sau asociat.
Articolul 2.aliniatul (5) 

   Se abrogă

Autor: Dep.  Dr. Tudor   Mohora - PSD


a)Argumente pentru susţinerea amendamentului:

Pentru a se evita repetarea, conţinutul aliniatului s-a cuprins la Art.2 (1), lit. h.

b) Argumente pentru respingerea amendamentului:

Amendamentul propus la art.2 litera h) a fost respins.





PREŞEDINTE,


       Dan Radu Ruşanu







                               SECRETAR,

                                 




Lucia-Cornelia Lepădatu









                                                                                   Consilier parlamentar









                                                                                                                  Doina Leonte

Comisia pentru politică

economică, reformă şi privatizare

Bucureşti,

Nr.21/I/ 372/14.05.2002

Către,

                                  BIROUL PERMANENT AL



             CAMEREI DEPUTAŢILOR



Vă înaintăm, alăturat, RAPORTUL asupra proiectul de Lege privind înfiinţarea, organizarea şi funcţionarea Agenţiei Române pentru Investiţii Străine, trimis Comisiei, pentru examinare în fond, în procedură de urgenţă, cu adresa nr. 225/ 29.04.2002.
 PREŞEDINTE,

                                               Dan Radu RUŞANU

